Mihai Leu, internat de urgență
Mihai Leu, internat de urgență! Sportivul se află în prezent la Spitalul Fundeni, din cauza unei complicații survenite în urma unei intervenții chirurgicale recente.
Informația, care a apărut inițial pe rețelele de socializare, a fost confirmată de către profesorul Irinel Popescu pentru Gândul.
Mihai Leu a fost transportat de urgență de la Hunedoara și internat în București, conform informațiilor provenite de la sursele Gândul, după o operație efectuată cu trei săptămâni în urmă. Sportivul, cunoscut ca fiind campion absolut la raliuri și deținător a trei titluri de campion național la Viteză în Coastă, a suferit de cancer la colon și a trecut recent printr-o intervenție chirurgicală.
Profesorul Irinel Popescu a explicat că situația se referă la o complicație apărută la locul intervenției chirurgicale și că pacientul este spitalizat la Spitalul Fundeni din București.
„El a fost operat acum vreo lună de zile la Spitalul Militar și a avut o mică complicație la plagă, cumva neimportant”, a declarat acesta pentru Gândul.
Fostul pugilist, care a devenit campion mondial WBO la categoria mijlocie în 1997, a explicat că starea sa de sănătate nu este gravă și că are toate motivele să fie optimist.
„Mă simt foarte bine, nu a fost ceva grav, sunt pe mâini bune, ale domnului profesor Irinel Popescu, cu care am o relație specială de când am fost operat de dânsul, în 2014. Am încredere totală în domnul profesor. Abia aștept să mă refac complet, pentru a participa la următoarea cursă, pe Transalpina, din 25- 26 mai”, a declarat el pentru Gândul.
Sportivul a suferit de cancer la colon
Cu ceva timp în urmă, Mihai Leu, a relatat o experiență emoționantă din viața sa.
Într-un interviu acordat postului Antena 3 CNN, Mihai Leu, dublul campion mondial la box și campion național absolut la raliuri a împărtășit detalii emoționante despre lupta sa cu o boală gravă.
Leu este cunoscut pentru determinarea sa și cariera impresionantă. Este important să reamintim că el a devenit primul sportiv român care a câștigat centura de campion mondial la box. A realizat această performanță în 1997. Cu toate acestea, cariera sa a fost întreruptă de o accidentare la braț.
Ulterior, sportivul și-a continuat performanța în domeniul raliurilor, obținând titlul de campion național absolut în 2003.
Cel mai greu moment din viața sa a survenit în 2014, când i s-a comunicat diagnosticul de cancer la colon. A petrecut două luni în spital și a suportat două intervenții chirurgicale. Mai multe puteți citi aici.